Nuwe soort simkaart dalk gou in SA | Netwerk24
Deur Petrus Malherbe 14 September 2018 15:19
Vodacom en MTN beplan om eersdaags e-simkaarte in Suid-Afrika te laat werk. Foto: Publicdomainpictures
Die nuwe iPhone wat vandeesweek bekend gestel is, sal die eerste iPhone wees wat gebruikers toelaat om twee simkaarte te gebruik.
Tegnies sal daar steeds net plek wees vir een fisieke simkaart, maar met die bykomende funksionaliteit van 'n sogenaamde e-simkaart.
'n E-simkaart is 'n simkaart wat in 'n slimfoon ingebou word en nie verwyder kan word nie.
Dié tipe simkaart moet deur 'n diensverskaffer geaktiveer word, maar tans bied nie een van Suid-Afrika se grootste selfoonnetwerke dié funksionaliteit nie.
Trouens, e-simkaarte werk net in nege lande, waaronder Oostenryk, Kanada, Duitsland, Indië en Amerika.
Ná die bekendstelling van die iPhone XS en XS Max (wat albei die e-sim-funksionaliteit gaan bied) het Vodacom en MTN aangekondig dat hulle daaraan werk om "binnekort" dié funksionaliteit plaaslik beskikbaar te stel.
"MTN werk saam met Apple om e-simkaarte aan sy kliënte beskikbaar te stel," sê 'n woordvoerder van MTN.
Op sy beurt sê Vodacom hy werk saam met "verskeie verskaffers" van toestelle met die e-sim-funksionaliteit en sal dit "op die gepaste tyd" plaaslik beskikbaar stel.
E-simkaarte word ook in koordlose toestelle soos die Apple Watch Series 3 en die nuwe Series 4 gebruik wat dit in staat stel om boodskappe en oproepe te kan maak, selfs al is die eienaar se slimfoon nie naby nie.